Oma senisele elule tagasi vaadates näib see olemuselt üsna konnaosja moodi: iga uus hambuline järk on uue eluetapi märk, see märgib arenemist, muutumist, kasvamist ja karastumist. Need järgud sümboliseerivad naiivse lapsepõlve, romantilise teismeliseea, lihtsameelse iseseisva elu alustamise, idealiseeritud täiskasvanuea katsetamiste, meeldida  tahtmise, rohkete pettumiste ja valusate haigetsaamiste ning iseenda tõekspidamiste väärtustamise aega. Tundub, et paljud elu järkamised leiavad aset valikute ja valimiste ning pettumiste ja katsumuste ületamise läbi. Igasse uute etappi tuleb kaasa mõnevõrra vähem sõpru, rohkem kahtlusi ja usaldamatust, aga ka tarkust, tugevust ning julgust enda eest seista. Üleminek ühest etapist teise on suhteliselt märkamatu ja alles tagantjärele tajutav.